คลังยกเครื่องคุมแบงก์รัฐ
คลังปรับทัพคุมแบงก์รัฐ ให้ สศค.กำกับดูแลทั้งนโยบายและการปฏิบัติงาน และส่งคนเข้าบริหาร
15 เม.ย. 2556

คลังปรับทัพคุมแบงก์รัฐ ให้ สศค.กำกับดูแลทั้งนโยบายและการปฏิบัติงาน และส่งคนเข้าบริหาร
นายอารีพงศ์ ภู่ชอุ่ม ปลัดกระทรวงการคลัง เปิดเผยว่า ได้มีการปรับปรุงการทำงานติดตามดูแลสถาบันการเงินเฉพาะกิจของรัฐใหม่ ที่มีปัญหาซ้ำซ้อนโดยมีสองหน่วยงานกำกับดูแล คือ สำนักงานคณะกรรมการนโยบายรัฐวิสาหกิจ (สคร.) ในฐานะผู้ถือหุ้นและหาคนเข้าไปเป็นกรรมการในธนาคาร
นอกจากนี้ ยังมีสำนักงานเศรษฐกิจการคลัง (สศค.) ที่กำกับดูแลในแง่ของนโยบาย และทิศทางของธนาคารที่จะเดินต่อไปในอนาคต แต่ทว่าที่ผ่านมายังมีช่องว่างอยู่บ้าง ทำให้เกิดปัญหาการติดตามไม่ทันสถานการณ์ จนมีปัญหาและเข้าไปแก้ไขไม่ทัน อย่างกรณีของธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) ที่มีหนี้เสียถึง 3.9 หมื่นล้านบาท หรือ 40% จนเงินกองทุนต่อสินทรัพย์เสี่ยง หรือ BIS ติดลบประมาณ 1%
ขณะเดียวกันยังมีปัญหาของธนาคารอิสลามแห่งประเทศไทย (ไอแบงก์) ที่มีหนี้เสีย 2.4 หมื่นล้านบาท หรือ 22.5% ทำให้เงินกองทุน BIS เหลือ 4.6% ต่ำกว่า 8.5% ที่เป็นมาตรฐานของธนาคารแห่งประเทศไทย (ธปท.) กำหนดดูแลธนาคารพาณิชย์
“จะให้ สศค. เข้าไปดูช่องว่างที่เป็นสุญญากาศ ซึ่งทำให้เกิดปัญหาในการติดตามดูแบงก์รัฐให้มากขึ้น เพื่อไม่ให้แบงก์อื่นเกิดปัญหาเหมือนทั้ง 2 แบงก์ ที่เกิดขึ้นในขณะนี้” นายอารีพงศ์ กล่าว
แหล่งข่าวเปิดเผยว่า การกำกับดูแลแบงก์รัฐ จะให้อำนาจของ สศค. มากขึ้น โดยให้ทำหน้าที่เหมือน ธปท. กำกับดูแลธนาคารพาณิชย์ นอกจากกำกับนโยบาย|ของแบงก์รัฐแล้ว ยังให้อำนาจในการเข้าไปตรวจสอบติดตามปัญหา รวมถึงให้อำนาจในการเลือกคนเข้าไปเป็นกรรมการหรือผู้บริหาร เพื่อให้การดำเนินการของแบงก์ดีขึ้น
ที่ผ่านมาในกรณีของปัญหาไอแบงก์ ก็ได้มีการเปลี่ยนประธานกรรมการบริหารของธนาคารหลังจากที่นายมนัส แจ่มเวหา อธิบดีกรมบัญชีกลาง ลาออกเพื่อไปเป็นกรรมการธนาคารเพื่อการเกษตรและสหกรณ์การเกษตร (ธ.ก.ส.) ทาง สศค. ก็ได้ส่งรองผู้อำนวยการของตัวเองไปรับตำแหน่งนี้แทนทันที เพื่อให้การตรวจสอบและแก้ไขปัญหามีประสิทธิภาพมากขึ้น
แหล่งข่าวเปิดเผยว่า นายกิตติรัตน์ ณ ระนอง รองนายกรัฐมนตรีและ รมว.คลัง ได้เห็นชอบกับการปรับปรุงการกำกับดูแลแบงก์รัฐแล้วเช่นกัน เพราะเห็นว่าที่ผ่านมาปัญหาเพิ่มมากขึ้นจนเกิดความเสียหายจำนวนมาก